P6_TA(2007)0185

Ενίσχυση της ευρωπαϊκής νομοθεσίας στον τομέα της ενημέρωσης και της διαβούλευσης με τους εργαζομένους

Ψήφισμα του Ευρωπαϊκού Κοινοβουλίου της 10ης Μαΐου 2007 σχετικά με την ενίσχυση της ευρωπαϊκής νομοθεσίας στον τομέα της ενημέρωσης και της διαβούλευσης με τους εργαζομένους

Το Ευρωπαϊκό Κοινοβούλιο,

- έχοντας υπόψη το άρθρο 136 της Συνθήκης ΕΚ,

- έχοντας υπόψη την οδηγία 2002/14/ΕΚ του Ευρωπαϊκού Κοινοβουλίου και του Συμβουλίου, της 11ης Μαρτίου 2002, περί θεσπίσεως γενικού πλαισίου ενημερώσεως και διαβουλεύσεως των εργαζομένων στην Ευρωπαϊκή Κοινότητα [1], την οδηγία 98/59/ΕΚ του Συμβουλίου, της 20ής Ιουλίου 1998, για προσέγγιση των νομοθεσιών των κρατών μελών που αφορούν τις ομαδικές απολύσεις [2], την οδηγία 94/45/ΕΚ του Συμβουλίου, της 22ας Σεπτεμβρίου 1994, για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους [3] και την οδηγία 2001/23/ΕΚ του Συμβουλίου, της 12ης Μαρτίου 2001, περί προσεγγίσεως των νομοθεσιών των κρατών μελών, σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων [4], οι οποίες αφορούν την εναρμόνιση της νομοθεσίας των κρατών μελών σχετικά με τα μέσα του διαλόγου μεταξύ διοίκησης των επιχειρήσεων και εργαζομένων,

- έχοντας υπόψη το ψήφισμά του της 4ης Σεπτεμβρίου 2001 [5] σχετικά με την έκθεση της Επιτροπής που αφορά την κατάσταση εφαρμογής της οδηγίας 94/45/ΕΚ,

- έχοντας υπόψη την ανακοίνωση της Επιτροπής"Αναδιαρθρώσεις και απασχόληση — Πρόβλεψη και πλαισίωση των αναδιαρθρώσεων για την ανάπτυξη της απασχόλησης: ο ρόλος της Ευρωπαϊκής Ένωσης" (COM(2005)0120),

- έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής της 14ης Δεκεμβρίου 2005 [6],

- έχοντας υπόψη το ψήφισμά του της 15ης Μαρτίου 2006 σχετικά με τις αναδιαρθρώσεις και την απασχόληση [7],

- έχοντας υπόψη τα προηγούμενα ψηφίσματά του σχετικά με τις αναδιαρθρώσεις και τις συγχωνεύσεις βιομηχανικών επιχειρήσεων,

- έχοντας υπόψη τη δήλωση της Επιτροπής κατά τη συνεδρίαση ολομέλειας της 25ης Απριλίου 2007 σχετικά με την ενίσχυση της ευρωπαϊκής νομοθεσίας στον τομέα της ενημέρωσης και της διαβούλευσης με τους εργαζομένους,

- έχοντας υπόψη το άρθρο 103, παράγραφος 4, του Κανονισμού του,

Α. έχοντας υπόψη την αύξηση των επιχειρήσεων που ενεργούν σε διεθνές επίπεδο λόγω της παγκοσμιοποίησης,

Β. λαμβάνοντας υπόψη ότι έχει εντατικοποιηθεί η διαδικασία των αναδιαρθρώσεων, των συγχωνεύσεων, των μετεγκαταστάσεων κτλ., πλήττοντας όλους τους τομείς δραστηριότητας και προκαλώντας αλλαγές στη δομή των εταιριών, καθώς και στην παραγωγή και την απασχόληση,

Γ. εκτιμώντας ότι διάφορες περιπτώσεις αναδιαρθρώσεων και ομαδικών απολύσεων σε διάφορους τομείς έχουν αναδείξει ενδεχόμενα προβλήματα της ευρωπαϊκής νομοθεσίας σχετικά με το δικαίωμα των εργαζομένων στην ενημέρωση και τη διαβούλευση,

Δ. λαμβάνοντας υπόψη ότι ο εποικοδομητικός και θετικός μερισμός πληροφοριών και η γνήσια διαβούλευση με τους εργαζομένους είναι σημαντικοί παράγοντες για την προπαρασκευή στις βιομηχανικές αλλαγές· υπογραμμίζοντας ότι η ενημέρωση και διαβούλευση είναι σημαντικό στοιχείο του ευρωπαϊκού κοινωνικού προτύπου,

1. καλεί την Επιτροπή, όπως έχει ήδη ζητήσει κατ' επανάληψη και πιο πρόσφατα με το προαναφερθέν ψήφισμά του της 15ης Μαρτίου 2006, να αναθεωρήσει και να επικαιροποιήσει την ευρωπαϊκή νομοθεσία όσον αφορά τη διαβούλευση και την ενημέρωση των εργαζομένων, έτσι ώστε να εξασφαλιστεί συνεκτικό και αποτελεσματικό νομικό πλαίσιο, να αποφευχθεί η ανασφάλεια δικαίου και να βελτιωθεί η διάρθρωσητου κοινωνικού διαλόγου μεταξύ εθνικού και ευρωπαϊκού επιπέδου·

2. καλεί την Επιτροπή να του παρουσιάσει χρονοδιάγραμμα για την αναθεώρηση και τον εκσυγχρονισμό της ευρωπαϊκής νομοθεσίας σχετικά με την ενημέρωση και τη διαβούλευση, τις ομαδικές απολύσεις, τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων και, ιδίως, την από μακρού αναμενόμενη αναθεώρηση της οδηγίας 94/45/ΕΚ σχετικά με την ευρωπαϊκή επιτροπή επιχείρησης·

3. καλεί την Επιτροπή να λάβει ταχέως μέτρα προκειμένου να εξασφαλίσει ότι τα κράτη μέλη θα θέσουν καταλλήλως σε εφαρμογή τη νομοθεσία που αφορά την ενημέρωση των εργαζομένων και τη διαβούλευση μαζί τους, και να προβεί σε κοινοποιήσεις των κρατών μελών που δεν εφαρμόζουν τις οδηγίες περί ενημέρωσης και διαβούλευσης·

4. σημειώνει ότι η οδηγία 94/45/ΕΚ είτε δεν έχει τεθεί σε εφαρμογή καθόλου, είτε έχει εφαρμοστεί με μεγάλες και αδικαιολόγητες αποκλίσεις στον τρόπο με τον οποίο επέλεξαν τα κράτη μέλη να την εφαρμόσουν· καλεί την Επιτροπή να προβεί χωρίς καθυστέρηση σε επισκόπηση της κατάστασης και, εν ανάγκη, να προβεί σε κοινοποιήσεις των κρατών μελών·

5. υπενθυμίζει στην Επιτροπή την ανάγκη για συνεκτική βιομηχανική πολιτική σε ευρωπαϊκό επίπεδο, λαμβάνοντας δεόντως υπόψη τον κοινωνικό και περιβαλλοντικό της αντίκτυπο· θεωρεί ότι οι κοινωνικοί εταίροι έχουν να διαδραματίσουν κεφαλαιώδη ρόλο στην ανάπτυξη τέτοιας πολιτικής·

6. καλεί κατά συνέπεια την Επιτροπή να βελτιώσει περαιτέρω το συντονισμό των πολιτικών της σε διάφορους τομείς, συμπεριλαμβανομένων των κοινωνικών υποθέσεων, των οικονομικών και νομισματικών θεμάτων, της βιομηχανίας, της έρευνας και της ανάπτυξης, και να ενθαρρύνει τους κοινωνικούς εταίρους να συμμετάσχουν με ενεργό τρόπο στην ανάπτυξη συνεκτικού συνόλου πολιτικών με στόχο τη διατήρηση ισχυρής, ανταγωνιστικής και καινοτόμου ευρωπαϊκής βιομηχανίας·

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών και στους κοινωνικούς εταίρους σε ευρωπαϊκό επίπεδο.

[1] ΕΕ L 80 της 23.3.2002, σ. 29.

[2] ΕΕ L 225 της 12.8.1998, σ. 16.

[3] ΕΕ L 254 της 30.9.1994, σ. 64.

[4] ΕΕ L 82 της 22.3.2001, σ. 16.

[5] ΕΕ C 72 E της 21.3.2002, σ. 68.

[6] ΕΕ C 65 της 17.3.2006, σ. 58.

[7] ΕΕ C 291 E της 30.11.2006, σ. 297.

--------------------------------------------------